Det bliver med garanti ikke nogen flad fornemmelse, når Tour de France-feltet ruller ud på de første etaper. I modsætning til sidste år, hvor løbet begyndte med tre etaper i Danmark, er der en del stigninger på både 1., 2. og 3. etape. Det ser den forsvarende vinder, Jonas Vingegaard, som en fordel. - Jeg tror ikke, jeg har prøvet det før (sådan en start, red.), men jeg tror, at det bliver hårdere og måske mindre stressende, fordi feltet nogle gange nok vil være mindre. Så det foretrækker jeg nok, fordi der var meget stress i de første uger sidste år, siger Jonas Vingegaard. I 2022 blev løbet indledt med en enkeltstart i København samt etaperne Roskilde-Nyborg og Vejle-Sønderborg. Der var seks kategoriserede stigninger undervejs, som Magnus Cort vandt. Uden at tage noget fra Cort, så tåler de danske bakker næsten ingen sammenligning med årets stigninger. Høve Stræde (900 m med 5,7 % i snit) var den stejleste, mens Genner Strand (1,7 km med 2,7 % i snit) var den længste. I år ser det noget anderledes ud, selvom det første rigtige bjerg først venter på 5. etape. 1. etape - Côte de Laukiz: 2,1 km med 6,6 % i snit - Côte de San Juan de Gaztelugaxte: 3,6 km med 7,7 %i snit - Côte de Morga: 3,8 km med 4,8 % i snit - Côte de Vivero: 4,3 km med 6,9 % i snit - Côte de Pike: 2 km med 9,9 % i snit 2. etape - Côte d’Udana: 4,7 km med 4,7 % i snit - Côte d’Aztiria: 2,8 km med 5,9 % i snit - Côte d’Alkiza: 4,1 km med 6,1 % i snit - Côte de Gurutze: 2,6 km med 4,8 % i snit - Jaizkibel: 8,2 km med 5,2 % i snit (de sidste 3,7 km er med 7,1 % i snit) 3. etape - Côte de Trabakua: 5,4 km med 5,2 % i snit - Côte de Milloi: 2,6 km med 4,5 % i snit - Côte d’Itziar: 5 km med 4,2 % i snit - Côte de Benta: 5,3 km med 6,2 % i snit - Côte de Saint-Pée-sur-Nivella: 3,9 km med 3,1 % i snit Længde og stigningsprocent er hentet hos Procyclingstats. Søndag afsluttede Jonas Vingegaard optaktsløbet Critérium du Dauphiné som samlet vinder. Med to etapesejre undervejs er han nu noteret for hele 11 sejre i år. - Jeg synes, jeg står et godt sted. Jeg er ikke bagud i hvert fald. Men jeg tror stadig på, at jeg kan lægge lidt på, siger Jonas Vingegaard til TV 2 Sport. De sidste Tour-forberedelser består af en smule afslapning derhjemme og derefter en højdetræningslejr, inden Touren begynder. Se Tour de France direkte på TV 2 og TV 2 Play fra 1. juli.

Referat:
Tour de France 2023 begynder i Spanien, hvor der er flere stigninger end på sidste års rute i Danmark.